
Kommunedirektørens innstilling
1. Bystyret tar saken til orientering.


SAKSUTREDNING
Saksgang
Saken sendes til orientering i formannskap og bystyre.
 
Bakgrunn for saken
I handlingsprogram 2026-2029 med budsjett for 2026 (bystyresak 166/25) vedtok bystyret at administrasjonen skal arbeide for en områdesatsing, jf. verbalvedtak nr. 11: Administrasjonen i Porsgrunn kommune undersøker muligheten for å søke statlige midler gjennom ordningen for avtalebaserte langsiktige samarbeid med staten til områdesatsinger i Porsgrunn kommune. Formålet er å gjennomføre satsinger i bydeler/deler av kommunen med konsentrasjon av levekårsutfordringer. Bystyret ber videre administrasjonen vurdere hvilke bydeler/områder som kan være aktuelle for områdesatsinger. 
I forbindelse med behandlingen av skole- og barnehagestruktursaken våren 2026 (bystyresak 28/26) presiserte bystyret dette vedtaket, ved å be administrasjonen intensivere arbeidet med å søke statlige midler til områdesatsing på Herøya: Bystyret viser til verbalvedtak i handlingsprogrammet 2026-2029 og ber administrasjonen i Porsgrunn kommune intensivere arbeidet med å søke statlige midler til områdesatsing på Herøya, herunder vurdere aktuelle ordninger for avtalebasert, langsiktig samarbeid med staten. 
På denne bakgrunn har administrasjonen vært i dialog med Kommunal- og distriktsdepartementet (KDD) om ordningen med statlige områdesatsinger.
 
Saksfremstilling
Kommunal- og distriktsdepartementet opplyser at statlige områdesatsinger er rettet mot kommuner med levekårsutsatte byområder, og innebærer et forpliktende samarbeid mellom kommune og stat om en ekstra og målrettet innsats i avgrensede geografiske områder.
Departementet viser til at forrige utlysning av tilskudd til nye avtaler om områdesatsinger var i 2023, og at denne stilte krav til blant annet:
dokumentasjon av levekårsutfordringer, for eksempel gjennom statistikk og stedsanalyser
beskrivelse av innsatsområder, mål og delmål
politisk forankring gjennom vedtak i kommunestyre/bystyre
at kommunen prioriterer området innenfor ordinært budsjett og setter av egne ressurser
tverrsektorielt samarbeid, samt samarbeid med frivillig sektor og privat næringsliv
Departementet opplyser videre at nye avtaler om områdesatsinger forutsetter bevilgning fra Stortinget. Dersom midler bevilges i statsbudsjettet for 2027, vil ordningen bli lyst ut. Departementet arbeider nå med å oppdatere kriterier og krav til dokumentasjon, der konsentrasjon av levekårsutfordringer i geografiske områder vil være et sentralt kriterium.
 
Kommunedirektørens vurdering
Saken gir en orientering om status for dialogen med staten og overordnede rammer for ordningen med statlige områdesatsinger. Administrasjonen vil følge utviklingen i ordningen med sikte på å komme i posisjon til å søke, dersom det blir bevilget nye midler og disse blir lyst ut i 2027. Eventuell videre oppfølging vil avhenge av statlige bevilgninger og utforming av kommende utlysninger. Administrasjonen vil derfor komme tilbake med en ny sak når statsbudsjettet for 2027 er vedtatt. 
 
Effekten av saken 
Saken er en orienteringssak og har derfor ingen konsekvenser på parameterne i tabellen under.
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	X
Konsekvens for miljøet på kort og lang sikt 	 	 	 	X
Økonomiske konsekvenser i et langt perspektiv	 	 	 	X
Konsekvens for folkehelsen, herunder vurdering av 	tilpasning til aldersvennlig samfunn	 	 	 	X

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

